Iltaa, rakkaat kannabisfriikit. Seuraa vapaustaistelijan iltanillitys.

Ottamatta lainkaan kantaa Suvakit vs. Rasistit -turnauksen kulkuun, musta tuntuu että Suomen kansalla on pasmat pahasti sekaisin maahanmuutto- ja pakolaiskysymyksen, terrorismiuhan, hallituksen koheltamisen ja KANNABIKSEN johdosta. *huudahtakaa tähän väliin äänekkäästi “HUUMEET! NUORISO! HUUMEKASVI! VIERAS ASIA! PELOTTAA!”*

Tarkoitan erityisesti netikettiä ja some-keskustelua.

Muutokset, eritoten nopeat muutokset asiassa kuin asiassa ovat aina ihmismielen sopukoissa jossain määrin uhka ja pelottava tilanne. Synapsit sykkivät luontaisen puolustautumismekanismin virtanapin päälle alle aikayksikön, kun stereotyyppinen suomalainen kuulee sanan KANNABIS. *huutakaa “HUUMEET! HUUMEKASVI! NUORET! RIKOS! PÄIHDEONGELMA! LAKI ON LAKI!” ja säestäkää sopivan uskottavilla käsieleillä*

Sain tänään eräältä median edustajalta uuden pointin ‘huumekeskustelun’ kirjoittamattomiin sääntöihin. Keskustelu kanssani on kuulemma mahdotonta, harrastamani “hyökkäilyn ja vittuilun” takia.

Kerrataanpa siis tilanne

Joka paikassa toitotetaan kannabiskeskustelusta ja huumekeskustelusta, mutta missään ei asiasta varsinaisesti keskustella. Television kannabisvihaisia rinkirunkkauspaneeleja sensuurin sanelemine loppuratkaisuineen ei lasketa. Poikkeuksia on, kuten muutaman viikon takainen Yle Battle jossa oli myös järjen ääntä mukana, mutta kokonaisuutta katsoen Suomessa on vallalla yksipuolinen loanheitto rakkaan hyötykasvimme päälle.

Ilmeisesti ‘huumekeskustelua’ tulee käydä, mutta asiasta tulee ‘keskustella’ niin että huumemyönteisiä argumentteja ei tule esittää kerralla liikaa, eikä kieltolaille tule kysyä perusteita ainakaan liian tosissaan.

Jos satut ihan oikeasti kysymään perusteluja, niin vastausta ei näy eikä kuulu.

Televisiossa liian myönteinen argumentointi pidetään tuottajien, ohjaajien sekä käsikirjoituksen voimin kurissa. Somessa ja paskauutisoinnin kommenttiosioissa kannabismyönteisiä faktoja yritetään kitkeä joko viestejä poistamalla ylläpitäjien taholta tai kannabisvihaajien kotikonstein. Näistä puolustuskeinoista ensimmäinen on ‘keskustelun’ yhtäaikaa aloittava sekä lopettava “sain sanottua oman mielipiteeni enkä kuuntele teitä lällällää, menen ulos ja olen muka-iloinen 😀 lol” -passiivisagressiivinen kiukunpurkaus.

Toinen konsti tuntuu olevan trendisana, jonka kirjoitan seuraavaksi väliotsikoksi.

Uhriutuminen

Sananlasku “kun argumentit loppuvat, sensuuri alkaa” on tullut koettua ja havaittua medioiden taholta. Mutta sensuurin lisäksi uhriutuminen on tullut uutena lisänä kieltolain propaganda-arsenaaliin, esimerkkinä suomalaisten päätoimittajien laatima valehtelun ABC. Viaton valtamedia koittaa suojella totuutta, kun paha vapaa tieto viekottelee pahaa-aavistamatonta lukijaa mennessään kannabisfriikkien kannabis-Eedeniin. *tarttukaa talikoihin ja soihtuihin huutaen kiihkeästi “HUUMEET! ADDIKTI! RANGAISTAAN PÄIHDEONGELMAISIA! KANNABIS! HUUMEKASVI!”*

Väkisinkin mieleeni tulee tuo alussa mainitsemani sanasota suomalaisten kesken. Toivon, että kannabiksen suhteen ei tapahdu sellainen ilmiö, että kieltolain kritisoimista aletaan väkisin vääntää joksikin narkkarien vihapuheeksi “rehellisiä suomalaisia” vastaan. Toivottavasti tämä ei ole kieltolain kannattajien viimeinen ässä hihassa, mutta tekopyhyydellä ja irvokkuudella ei sodassa kannabista vastaan ole ollut rajoja tähänkään asti. Valitettavasti olen jo useaan kertaan nähnyt kuinka itse muita tuomitsemaan rynnännyt, paremmuuttaan toitottava hurskastelija muuttuukin uhriksi, jota kannabisfriikit kiusaavat kyselemällä perusteluja.

Eihän siitä tulisi mitään jos ‘huumekeskustelu’ käytäisiin niin, että pysyttäisiin faktoissa. Mutta jos mutuilua ei saa kutsua mutuiluksi eikä mielipiteitä tarvitse perustella, kuinka asiasta tulisi sitten keskustella? Perusteluja kysyttäessä tässäkin tapauksessa kieltolain kannattaja sanoi ettei niitä tarvitse, koska asia nyt vain on näin että ei huumeita.

Tässä kohtaa minun pitäisi sivusta seuraavan journalistin mielestä todeta: “No ok, onpa hieno juttu että sairaita kyykytetään ja tavallisia kansalaisia leimataan, rangaistaan ja vainotaan tällaisilla perusteluilla! Kylläpä kerrassaan oli hienoa keskustella tämä huumekeskustelu sun kanssa!”

Ketä tämän tyylinen ‘huumekeskustelu’ oikein hyödyttää? No ensisijaisesti kieltolakia ja lääketeollisuutta. Ihmisillä on eri mielipiteitä, mutta yhteiskunnallisesti tärkeissä asioissa jotka koskevat toisten ihmisten elämää ja vapautta, tulisi faktoja arvostaa mutuilua korkeammalle.

Musta tuntuu

Musta tuntuu, että tämä koko ‘huumekeskustelu’ on hurskastelijoiden termi sille, että voidaan sanoa että asiasta on muka keskusteltu. Musta tuntuu, että ‘huumekeskustelu’ on keppihevonen sille, että asialle ei tapahdu mitään. Musta tuntuu, että moni kannabisvihaaja purkaa vain yleistä epävarmuuttaan ensimmäiseen syntipukkiin, jonka media hänelle osoittaa.

Kun argumentit loppuvat, päästään itse ongelman ytimeen eli ihmisten tietämättömyyteen ja propagannan aiheuttamiin vääriin mielikuviin. Mutta tähän keskustelu tällä hetkellä tyssää, eikä todellista ajatustenvaihtoa tapahdu.

Mutta musta tuntuu myös siltä, että muutos tapahtuu mutuilusta huolimatta. *laskekaa talikot hetkeksi alas ja kokeilkaa sanoa tuo kolme kertaa peräkkäin nopeasti… hyvä… toivottavasti tuona aikana jointtia tuprutteleva kansalainen pääsi juoksemaan kannabis-inkvisitiota karkuun*

Tuiki tavallinen päivä kannabis-vapaustaistelun juoksuhaudoissa. Lepo.